32002D0112
L 041/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 февруари 2002 година
за изменение на Директива 92/34/ЕИО във връзка с удължаване срока на действие на дерогацията по отношение на условията за внос на посадъчен материал от овощни растения и овощни растения, предназначени за производство на плодове, от трети страни
(нотифицирано под номер С(2002) 428)
(текст от значение за ЕИП)
(2002/112/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/34/ЕИО на Съвета от 28 април 1992 г. относно търговията с посадъчен материал от овощни растения и на овощни растения, предназначени за производство на плодове (1), последно изменена с Решение 1999/30/ЕО на Комисията (2), и по-специално член 16, параграф 2, втора алинея от нея,
като има предвид, че:
(1)
Съгласно член 16, параграф 1 от Директива 92/34/ЕИО Комисията трябва да реши дали посадъчният материал от овощни растения и овощните растения, произведени в трети страни и даващи същите гаранции по отношение на задълженията на доставчика, идентичността, характеристиките, растителната защита, средата на отглеждане, опаковането, мерките за инспекция, маркирането и пломбирането, са еквивалентни във всички тези отношения на посадъчния материал от овощни растения и овощните растения, произведени в Общността, и дали отговарят на изискванията и условията на упоменатата директива.
(2)
Въпреки това наличната понастоящем информация относно прилаганите в трети страни условия е все още недостатъчна, за да даде възможност на Комисията да приеме на този етап такова решение по отношение на която и да е трета страна.
(3)
С цел да не се разстройват нормалните търговски отношения, държавите-членки, внасящи посадъчен материал от овощни растения и овощни растения от трети страни, трябва да бъдат оправомощени да продължат да прилагат спрямо такива продукти условия, еквивалентни на тези, приложими по отношение на подобни продукти на Общността, в съответствие с член 16, параграф 2 от Директива 92/34/ЕИО.
(4)
Периодът за прилагане на дерогацията, предвидена в член 16, параграф 2, първа алинея от Директива 92/34/ЕИО, който беше удължен до 31 декември 2001 г. с Решение 1999/30/ЕО, следователно трябва да бъде допълнително удължен.
(5)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
В член 16, параграф 2, първа алинея от Директива 92/34/ЕИО датата „31 декември 2001 г.“ се заменя от „31 декември 2004 г.“.
Член 2
Адресати на настоящото решение са държавите-членки.
Съставено в Брюксел на 11 февруари 2002 година.